Slagoffertjies van Vyfhoek-tragedie saam begraweDie jong slagoffers van die Vyfhoek Primary School word die naweek saam begrawe. (Foto: Facebook) Die vyf kinders wat dood is toe ŉ vragmotor deur die heining van die Vyfhoek Primary School naby Potchefstroom in Noordwes geploeg het, sal Saterdag saam begrawe word. Oreneilie Seroalo (8), Tebogo Reamogetse Motsemme (12), Thendo Noxolo Lewane (9), Christina Lerato Mashai (9) en Mahlohonolo Paleasa Thekiso (7) is verlede week in die voorval dood. Nog vier leerders is beseer. Tientalle kinders het vir hul skoolvervoer gewag toe die vragmotor verlede Donderdag kort ná 14:00 deur die heining gebars het. Die vragmotorbestuurder het vermoedelik beheer oor die voertuig verloor nadat ŉ band gebars het. Dit was uit die rigting van Potchefstroom op die N12 na Johannesburg op pad. ŉ Gedenkdiens vir die jong slagoffers is Donderdag gehou en hulle sal Saterdag saam by die Heldeakker in Potchefstroom begrawe word. Die kinders wat almal leerders van die Vyfhoek Primary School naby Potchefstroom in Noordwes. (Foto: Facebook) Die LUR vir onderwys in Noordwes, Mmaphefo Matsemela, het vroeër ŉ taakspan aangewys wat die families met die gedenkdienste en begrafnisreëlings help en het gesê daar word saam met ander departemente gewerk om te verseker diegene wat berading of ondersteuning nodig het, dit ontvang. Leerders by die skool het Maandag reeds berading ontvang.